
Text rozhodnutia
Súd: Krajský súd Prešov Spisová značka: 3Sd/42/2016 Identifikačné číslo súdneho spisu: 8016200486 Dátum vydania rozhodnutia: 12. 07. 2016 Meno a priezvisko sudcu, VSÚ: Mgr. Magdaléna Želinská ECLI: ECLI:SK:KSPO:2016:8016200486.1 ROZSUDOK V MENE SLOVENSKEJ REPUBLIKY Krajský súd v Prešove samosudkyňou Mgr. Magdalénou Želinskou v právnej veci navrhovateľky V. N., nar. XX.Z. XXXX, bytom K., Ul. K. č. XXXX/X, proti odporkyni Sociálnej poisťovni, ústrediu v Bratislave, Ul. 29. augusta č. 8, o výšku invalidného dôchodku takto r o z h o d o l : Z r u š u j e rozhodnutie odporkyne zo dňa 31.marca 2016 č. XXX XXX XXXX 0 a v r a c i a vec odporkyni na ďalšie konanie podľa § 250j ods. 2 písm. d/ O.s.p. v spojení s ustanovením §250l ods. 2 O.s.p.. Účastníkom náhradu trov konania n e p r i z n á v a . o d ô v o d n e n i e : 1. V tejto veci je predmetom preskúmania zákonnosť rozhodnutia a postupu Sociálnej poisťovne, ústredia v Bratislave vydané dňa 31.03.2016 pod č. XXX XXX XXXX 0, ktorým odporkyňa od 16.05.2016 znížila navrhovateľke sumu invalidného dôchodku na 180,10 eur mesačne podľa § 72, § 112 ods. 4, 6 a § 82 zákona č. 461/2003 Z.z. o sociálnom poistení v znení neskorších predpisov. 2. Výrok rozhodnutia bol odôvodnený tým, že u navrhovateľky je pokles schopnosti vykonávať zárobkovú činnosť od 14.03.2016 70% a suma invalidného dôchodku sa znížila, pretože z dôvodu zmeny zdravotného stavu navrhovateľky došlo k zníženiu miery poklesu schopnosti vykonávať zárobkovú činnosť oproti pôvodnej miere poklesu schopnosti vykonávať zárobkovú činnosť, ktorá bola 75%. Ďalej uviedla, že dlhodobo nepriaznivý zdravotný stav a pokles schopnosti vykonávať zárobkovú činnosť bol posúdený posudkovým lekárom sociálneho poistenia Sociálnej poisťovne, pobočka Prešov zo dňa 14.03.2016 s tým, že záver posudkového lekára sociálneho poistenia vychádzal zo skutočností, ktoré boli preukázané počas konania o zmene sumy invalidného dôchodku s tým, že ak by v budúcnosti došlo k zhoršeniu zdravotného stavu navrhovateľky, ktorý by odôvodňoval stanovenie vyššej miery poklesu schopnosti vykonávať zárobkovú činnosť alebo zmenu rozhodujúceho zdravotného postihnutia, môže požiadať o opätovné posúdenie invalidity a zvýšenie sumy invalidného dôchodku. 3. V ďalšej časti odôvodnenia rozhodnutia odporkyňa poukázala na spôsob výpočtu výšky invalidného dôchodku, ktorý postup vzhľadom na námietky navrhovateľky nebol predmetom preskúmania súdom. 4. Navrhovateľka podala včas opravný prostriedok proti tomuto rozhodnutiu. Žiadala napadnuté rozhodnutie zrušiť s tým, aby jej bol priznaný invalidný dôchodok v pôvodnej výške na základe predchádzajúceho rozhodnutia. Namietala, že v dôsledku zmeny miery poklesu schopnosti vykonávať zárobkovú činnosť zo 75 na 70% došlo ku kráteniu jej invalidného dôchodku na polovicu. Uviedla, že toto konanie prebehlo bez jej vedomia. V roku 2009 bolo rozhodnuté o určení miery na 75%, jej zdravotný stav sa nijako nezlepšil, ba práve naopak, je stále horší, preto nevidí dôvod prehodnocovať mieru invalidity. Jediným dôvodom je zámer neľudský a nesociálny odporkyne odobrať prostriedky osobe, ktorá sa už nemôže zamestnať a šetriť svoje prostriedky. Posudkový lekár rozhodol, že jej zdravotný stav nie je natoľko vážny, aby mohla poberať invalidný dôchodok v pôvodnej výške napriek tomu, že sa podrobnejšie nezaoberali jej zdravotným stavom, jeho zlepšením či zhoršením. 5. Odporkyňa sa k návrhu na preskúmanie nevyjadrila. 6. Krajský súd podľa § 250l a nasledujúcich ustanovení O.s.p. preskúmal napadnuté rozhodnutie, vypočul účastníkov konania, oboznámil sa s obsahom predloženého administratívneho spisu odporkyne a zistil tento skutkový stav. 7. Zo spisu vyplýva, že posudková lekárka sociálneho poistenia Sociálnej poisťovne, ústredia, so sídlom v Prešove na rokovaní dňa 05.08.2009 uznala navrhovateľku za invalidnú podľa § 71 ods. 1 Zákona o sociálnom poistení pri miere poklesu schopnosti vykonávať zárobkovú činnosť 75% od 21.02.2009. Z tohto posudku ďalej vyplýva, že ako choroby bola uvedená totálna endoprotéza ľavého bedrového kĺbu, degeneratívne zmeny oboch kolien II. - III. stupňa s osteoporózou vľavo a dorzalgia. 8. Ako rozhodujúce zdravotné postihnutie sú uvedené choroby podporného a pohybového aparátu so zaradením do kapitoly XV., oddiel G, položka 41.3b/ (porovnaním) 75%. 9. Posudok bol odôvodnený tým, že navrhovateľka utrpela v roku 1994 úraz pri automobilovej nehode, okrem iných závažných poranení a to zlomenina ľavého lakťa, rebier, udretie a poranenie hlavy a ľavého kolena, utrpela otvorenú trieštivú zlomeninu ľavej stehnovej kosti, ktorá bola riešená náhradou umelého kĺbu v roku 1995. Pre uvoľnenie umelého kĺbu bola v roku 2001 reoperovaná, došlo k reimplantácii umelého kĺbu vľavo. V roku 2003 však opätovne došlo k bolestiam v bedrovom kĺbe a celej ľavej dolnej končatine pre zistené opätovné uvoľnenie komponenty umelého kĺbu bola v septembri 2008 reoperovaná tretí krát náhradou umelým kĺbom, zároveň bola vykonaná spongioplastika. Keďže išlo o tretiu reimplantáciu umelého kĺbu vľavo, odborní lekári ortopédi doporučovali naďalej odľahčovanie dvoma nemeckými barlami, ktoré nosí doteraz. Po ukončení odľahčovania by mala nastúpiť rehabilitácia s postupným ukončením liečby, pričom navrhovateľka napriek ukončeniu ročného podporovacieho obdobia vo februári 2009 je stále práceneschopná a k práceneschopnosti sa pri terajšom stave posudkový lekár nevedel vyjadriť. Keďže terajší zdravotný stav nadobudol charakter dlhodobosti, posudková lekárka sociálnej poisťovne ústredia sa rozhodla prípad riešiť porovnaním vyššie uvedenej príslušnej kapitoly a položky a navrhla opätovne vykonať kontrolnú lekársku prehliadku vo februári 2010, kedy bude pravdepodobne ukončená odborná liečba navrhovateľky. 10. Ďalší posudok bol vypracovaný Sociálnou poisťovňou, pobočkou Prešov dňa 05.04.2011, kedy navrhovateľka bola uznaná za naďalej invalidnú s rovnakou mierou poklesu schopnosti vykonávať zárobkovú činnosť 75% pri rovnakom rozhodujúcom zdravotnom postihnutí. Posudková lekárka okrem už známych skutočností vo vzťahu k zdravotnému stavu navrhovateľky dôvodila tým, že ortopedické vyšetrenie v januári 2011 poukazuje na obojstrannú ťažkú gonartrózu s možnosťou implantácie protézy ľavého kolenného kĺbu, ku ktorému sa zatiaľ z obáv navrhovateľky táto nevedela jednoznačne vyjadriť. Chôdza je s oporou jednej francúzskej barly, je sťažená nielen degeneratívnymi chorobami veľkých kĺbov, ale aj vertebrogénnymi ťažkosťami a vzhľadom na stav, ktorý vyžaduje ďalšie ortopedické rozhodnutie, bola miera poklesu schopnosti ponechaná na úrovni 75%. 11. Pri KLP Sociálnou poisťovňou, pobočkou Prešov dňa 28.02.2012 k zmene posudku nedošlo. Navrhovateľka bola naďalej invalidná s mierou poklesu schopnosti vykonávať zárobkovú činnosť 75% s lehotou kontrolnej lekárskej prehliadky stanovenej na mesiac február 2016. 12. Rozhodnutie odporkyne bolo vydané na základe posudku Sociálnej poisťovne, pobočka Prešov zo dňa 14.03.2016, vypracovaného na základe lekárskeho vyšetrenia posudkovou lekárkou, ktorá konštatovala, že navrhovateľka mala zistený tlak krvi 120/80 Torrow, kardiopulmonálne bola kompenzovaná, brucho mäkké, priehmatné, bez palpačnej citlivosti, stehno vľavo výrazne hypotrofické oproti pravej strane, ľavá dolná končatine je skrátená, bedrový kĺb vpravo je obmedzený len ľahko, obe kolená funkčne obmedzené bez zápalových zmien a výpotku. Chrbtica v driekovokrížovom úseku v terminálnych polohách bolestivá, orientačný neurologický nález je v norme, stoj primeraný, chôdza s napádaním s jednou francúzskou barlou. 13. Z ďalších odborných nálezov a to ortopedického oddelenia FN zo dňa 18.09.2008 vyplýva, že bola vykonaná tretia v poradí reimplantácia ľavého bedrového kĺbu umelou náhradou typ Beznoska, Burch, Schneiderova dláha, spongioplastika, operácia vykonaná pre uvoľnený cementovaný driek TEP, ktorý bol nasadený v roku 2001 vo varóznom postavení. Po pretej reimplantácii TEP vyššie uvedeného typu je protéza v dobrom postavení. Ortopedické vyšetrenie z 03.07.2013 objektívne poukazuje, že RTG KK obojstranne zúžené med. štrbiny, osteofyty, skrátenie ľavej dolnej končatiny 2,0 cm, so záverom obojstranná primárna gonartróza gr. II.-III. prec I. sin. 14. Z ortopedických vyšetrení zo dňa 15.07.2015, 22.09.2015 a 26.01.2016 objektívne sa uvádza palpačná bolestivosť stehenného svalu, flexia v coxe 90 stupňov, abdukcia 40 stupňovk, rotácie obmedzené o 1/3, ľavé stehno v antecurvácii po zlomenine coxa voľná nebolestivá. RTG: implantovaná ET, mäkký lem okolo cermrntu v odseku femoru, paraoseqalne calcifikáty (po opakovaných operáciách). RTG ľavej koxy: stav po reimplantácii jamka BS dláha so spongioplastikou stem cementovaný antecurvácia s., hrot sternu naráža na vonk. korikalis. RTG LS: spondylotické zmeny a napriamená lordóza, RTG kolien: vľavo implantovaná ET s Burch. Schneidovou dlahou vpravo plytké acetabulum, valgózne postavenie krčka, kolená vľavo arthrotické zmeny a FP arthrosa. 15. Z neurologického vyšetrenia zo dňa 12.02.2016 vyplýva, že objektívne je pri vedomí, orientovaný, pol. akt. spolupracuje, Hl. n.: bulby v str. pohyblivé, bez ny, zrenice izo, FR výbavné, výst. n. V. nebol., n. VII. bez asym., n. IX.-XII. v norme, šija neoponuje, bulby nebol. na tlak, horné končatiny: rr. výbavné, pyramídové javy iritačné a zánikové negatívne, cielenie symetrické, diadochokinéza symetrická, bez por. takt. citlivosti, dolné končatiny: rr. výb., K5-S2 inhib., pyramídové javy iritačné a zánikové negatívne, fen. palca negatívny, Lasseque negatívne, bez por. takt. citlivosti, skrátená ľavá dolná končatina, stoj primeraný, chôdza s napádaním s paličkou, so záverom vertigo polyfaktoriálne, stav po opakovaných TEP ľavého BK, fibromyalgia susp.. 16. Ako choroby boli konštatované stav po implantácii ortopedických kĺbových implantátov, artróza kolenného kĺbu obojstranná, bolesť chrbta (dorzalgia), vertigo polyfaktoriálne. 17. Ako rozhodujúce zdravotné postihnutie sú uvedené choroby podporného a pohybového aparátu zaradené do kapitoly XV., oddiel G, položka 43, písm. b/, teda postihnutie končatín, stavy po zlomenine stehnovej kosti (krčka, diafýzy, epikondylu) liečené konzervatívne aj osteosyntézou, príp. endoprotézou, s porušenou funkciou končatiny (výrazná deformácia, svalová artrofia, porucha motorickej inervácie, skrátenie o 4 cm a viac) s mierou poklesu schopnosti vykonávať zárobkovú činnosť 60% a za iné zdravotné postihnutia a to artrózu kolenného kĺbu obojstranne, bolesť chrbta (dorzalgia) a vertigo polyfaktoriálne došlo k zvýšeniu percentuálnej miery o 10% na celkových 70% s tým, že k zmene miery poklesu schopnosti vykonávať zárobkovú činnosť došlo 14.03.2016. 18. Posudková lekárka zmenu miery poklesu schopnosti vykonávať zárobkovú činnosť odôvodnila tým, že navrhovateľka dovŕšila vek 54 rokov, má stredoškolské vzdelanie, pracovala ako referentka, od roku 2000 ako živnostníčka, od roku 2009 nepracuje, je invalidná od 21.02.2009 s mierou poklesu schopnosti vykonávať zárobkovú činnosť 75% pre stav po zlomenine stehnovej kosti vľavo vyžadujúci sa opakované operácie, s poruchou funkcie končatiny. Stav po opakovanej reimplantácii a spongioplastike ľavého bedra spôsobuje pretrvávajúcu poruchu pohyblivosti, ktorá je sprevádzaná degeneratívnymi zmenami podporného a pohybového aparátu na chrbtici a veľkých kĺboch. Navrhovateľka sa pohybuje s oporou jednej francúzskej barly a dokumentovaným zdravotným postihnutím je stav po zlomenine stehnovej kosti liečený endoprotézou, s porušenou funkciou končatiny zaradený do kapitoly XV., oddiel G, položka 43, ktorý podmieňuje zmenu miery poklesu schopnosti vykonávať zárobkovú činnosť na 60% pri hornej hranici z daného percentuálneho rozpätia, zvýšenú o 10% pre dokumentovanú ťažkú obojstrannú gonartrózu a polyfaktoriálne vertigo a vzhľadom na to, že sa nepredpokladá zmena vo vývoji zdravotného stavu, kontrolná lekárska prehliadka nebola určená. 19. Po podaní opravného prostriedku bol zdravotný stav navrhovateľky posúdený tiež posudkovou lekárkou Sociálnej poisťovne, ústredia, vysunuté pracovisko v Prešove a to dňa 21.06.2016 na základe lekárskych nálezov citovaných v posudku sociálnej poisťovne pobočky a novších lekárskych nálezov a to ortopedických vyšetrení z 06.06. a 13.06.2016 MUDr.H. z ktorých vyplýva, že vertikalizácia je obtiažna, palpačná bolestivosť LS prechodu, so spazmom paravertebrálneho svalstva a poruchou dynamiky, bez vyžarovania do dolných končatín, palpačná bolestivosť v oblasti veľkého trochanteru vpravo. Podľa snímok RTG úseku LS chrbtice boli zistené spondylotické zmeny II. stupňa a premosťujúce osteofyty v úseku L2/3. Z RTG panvy je preukázané, vpravo je nález v norme, vľavo stav po dvoch reimplantáciách TEP, BS dlaha, hrot driekovej komponenty eroduje vonkajší kortikalis, s ďalšími diagnózami a to chronické lumbago s LIS. 20. Z ortopedického vyšetrenia zo dňa 31.05.2016 MUDr. S. vyplýva, že úsek LS chrbtice sa rozvíja slabšie, Thomayer 30 cm, s hypotrofiou glut. svalstva vľavo, Lasseque 60 stupňov, koxy: vpravo hybnosť v plnom rozsahu, vľavo obmedzené rotačné pohyby o polovicu rozsahu, kolenné kĺby bez náplne, flexia v plnom rozsahu, skrátenie ľavej dolnej končatiny o 2 cm a podľa RTG kolien existujú zahrotené eminencie, mediálne kĺbne štrbiny viac vľavo zúžené, v B projekcii artróza F-P, so záverom gonatróza II. stupňa a ostatné diagnózy. 21. Na základe týchto nálezov ako choroby sa uvádzajú stav po implantácii ortopedických kĺbnych implantátov, artróza kolenného kĺbu, obojstranná bez funkčného obmedzenia, bolesť chrbta (dorzalgia), bez poškodenia neuroštruktúr, vertigo polyfaktoriálne (z anamnézy). 22. K zmene posudku nedošlo, a teda navrhovateľka bola uznaná za naďalej invalidnú pri miere poklesu schopnosti vykonávať zárobkovú činnosť 70%. 23. Posudková lekárka okrem už známych skutočností uviedla, že funkčne je ľavý (umelý) bedrový kĺb s primeranou funkčnou schopnosťou (flexia 90 stupňov, abdukcia 40 stupňov, rotačné pohyby obmedzené o jednu tretinu), pri normálnej funkčnej schopnosti pravého bedrového kĺbu. Ďalšie ochorenia, najmä degeneratívne zmeny kolien v II. stupni degeneratívnych zmien, bolesť chrbtice, pocity závratových stavov majú vplyv na celkovú výšku priznanej miery poklesu schopnosti vykonávať zárobkovú činnosť. Samostatným hodnotením týchto ochorení (normálna funkčná schopnosť kolien, chrbtica bez koreňového dráždenia), tieto neprevyšujú hodnotu priznanej miery poklesu schopnosti vykonávať zárobkovú činnosť rozhodujúceho zdravotného postihnutia a na základe takto podrobného vyšetrenia bolo zistené, že už nie sú splnené podmienky postihnutia zdravotného stavu zodpovedajúce miere poklesu schopnosti vykonávať zárobkovú činnosť 75%, ale len 70%. Na základe uvedeného posudková lekárka ústredia považovala posudok vypracovaný sociálnou poisťovňou pobočkou za správny. 24. Zákon č. 461/2003 Z.z. o sociálnom poistení v znení neskorších predpisov podmienky nároku na invalidný dôchodok upravuje v § 70 ods. 1 tak, že poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. 25. Ustanovenie § 71 ods. 1 až 10 stanovuje kritéria pre posúdenie poklesu schopnosti vykonávať zárobkovú činnosť a stanovenie miery poklesu schopnosti vykonávať zárobkovú činnosť tak, že poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. 26. Podľa ods. 2 tohto ustanovenia - dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. 27. Podľa ods. 3 citovaného ustanovenia - pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. 28. Podľa § 71 ods. 4 Zákona o sociálnom poistení - pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. 19. Miera poklesu schopnosti vykonávať zárobkovú činnosť je uvedená v prílohe č. 4. 20. Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. 21. Jednotlivé percentuálne miery poklesu schopnosti vykonávať zárobkovú činnosť sa nesčítavajú. 22. Mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. 23. Ak v prílohe č. 4 nie je uvedené zdravotné postihnutie, ktoré je príčinou dlhodobo nepriaznivého zdravotného stavu, určí sa miera poklesu schopnosti vykonávať zárobkovú činnosť v percentách podľa takého zdravotného postihnutia uvedeného v tejto prílohe, ktoré je s jeho funkčným dopadom najviac porovnateľné (podľa § 71 ods. 5 až 9 Zákona o sociálnom poistení). 24. Podľa ods. 10 citovaného ustanovenia - dlhodobo nepriaznivý zdravotný stav na účely invalidity sa posúdi opätovne, ak sa predpokladá zmena vo vývoji zdravotného stavu a zmena schopnosti vykonávať zárobkovú činnosť. 25. Z vyššie citovaných posudkov je zrejmé, že pri uznávaní navrhovateľky za invalidnú s mierou poklesu schopnosti vykonávať zárobkovú činnosť na 75% došlo k aplikácii ustanovenia § . 26. Rozhodujúcou skutočnosťou pre zníženie sumy invalidného dôchodku je zmena miery poklesu schopnosti vykonávať zárobkovú činnosť. 27. Podľa posudku zo dňa 28.02.2012 a lekárskych nálezov jednoznačne vyplýva, že zdravotný stav navrhovateľky v tom čase je identický ako v čase vydania posudku sociálnou poisťovňou pobočkou dňa 14.03.2016, kedy došlo k zmene miery poklesu schopnosti vykonávať zárobkovú činnosť. Pri posudku sociálnej poisťovne pobočky ale aj posudku sociálnej poisťovne ústredia došlo k zmene zaradenia rozhodujúceho zdravotného postihnutia a to do kapitoly XV., oddiel G, ktorá upravuje postihnutie končatín, pri všeobecnom posudkovom hľadisku, podľa ktorého miera poklesu schopnosti zárobkovej činnosti sa určí podľa rozsahu a straty končatín, po poranení, vrodených alebo získaných chýb, zostávajúcich následkov po operáciách a úrazoch, zápalových a degeneratívnych ochoreniach. Pod položkou 43 sú uvedené stavy po zlomenine stehnovej kosti (krčka, diafýzy, epikondylu) liečené konzervatívne aj osteosyntézou, prípadne endoprotézou, pod písm. b/ s porušenou funkciou končatiny (výrazná deformácia, svalová atrofia, porucha motorickej inervácie, skrátenie o 4 cm a viac) pri miere poklesu schopnosti vykonávať zárobkovú činnosť 45 - 60 %. 28. Pri mechanickom posudzovaní zaradenia rozhodujúceho zdravotného postihnutia navrhovateľky sa toto javí ako správne, avšak rozhodujúcou skutočnosťou je porovnanie zdravotného stavu navrhovateľky v čase, kedy bola uznaná za invalidnú s mierou poklesu schopnosti vykonávať zárobkovú činnosť 75% a v súčasnosti. 29. Súd v tomto smere sa stotožňuje s názorom navrhovateľky uvedenom v návrhu na preskúmanie, že v posudku Sociálnej poisťovne, pobočky Prešov, ktorá bola podkladom na vydanie napadnutého rozhodnutia, chýba akékoľvek porovnanie zdravotného stavu navrhovateľky v minulosti (pri miere poklesu schopnosti vykonávať zárobkovú činnosť 75%) a v súčasnosti a to za situácie tak, ako súd už uvádzal vyššie, že aj pri KLP v roku 2012 zdravotný stav bol viac menej podľa názoru súdu identický so stavom pri vypracovaní posudku zo dňa 14.03.2016. Tvrdenie odporkyne v odôvodnení rozhodnutia, že došlo k zmene a v zdravotnom stave navrhovateľky jednoznačne preukázané nebolo. Pretože odporkyňa v odôvodnení rozhodnutia poukazuje na posudok, potom pri posudzovaní zákonnosti postupu a zákonnosti rozhodnutia je rozhodujúce, aby posudok zodpovedal kritériám upraveným pre náležitosti rozhodnutia v §209 ods. 4 Zákona o sociálnom poistení, podľa ktorého v odôvodnení rozhodnutia organizačná zložka sociálnej poisťovne uvedie, ktoré skutočnosti boli podkladom na rozhodnutie, akými úvahami bola vedená pri hodnotení dôkazov a pri použití právnych predpisov, na základe ktorých rozhodovala. Ak teda posudková lekárka sociálnej poisťovne pobočky podrobne a presvedčivo neporovnala zdravotný stav navrhovateľky tak, ako súd uvádza vyššie, súd považuje rozhodnutie odporkyne vydané na základe tohto posudku za nedostatočne a nepresvedčivo odôvodnené. Súd ďalej poukazuje na to, že k presvedčivosti posudku by jednoznačne prispela aj tá skutočnosť, ak by vzhľadom na dve reoperácie navrhovateľky vo vzťahu k ľavému bedrovému kĺbu, čo nemožno porovnávať za situáciu identickú so situáciou, keď je iba pri jednej operácii implantovaný umelý kĺb, do konania prizvať aj odborného lekára ortopéda. 30. Po preskúmaní postupu a rozhodnutia odporkyne súd dospel k záveru, že opravný prostriedok navrhovateľky je dôvodný, rozhodnutie odporkyne je nedostatočne odôvodnené, preto podľa § 250j ods. 2 písm. d/ v spojení s ustanovením § 250l ods. 2 O.s.p. napadnuté rozhodnutie zrušil a vracia vec odporkyni na ďalšie konanie. 31. V ďalšom konaní je nevyhnutné za účasti odborného lekára ortopéda opätovne posúdiť zdravotný stav navrhovateľky na účely invalidity, je podľa názoru súdu nevyhnutné prihliadnuť na situáciu, kedy u navrhovateľky došlo k dvom reoperáciám ľavého bedrového kĺbu a so zmenou, teda zlepšením zdravotného stavu navrhovateľky vo vzťahu k predchádzajúcim posúdeniam zdravotného stavu, sa podrobne z odborného medicínskeho hľadiska vyrovnať. 32. O náhrade trov konania súd rozhodol podľa § 250k ods. 1 v spojení s ustanovením §250l ods. 2 O.s.p. a účastníkom náhradu trov konania nepriznal. Navrhovateľka v konaní mala úspech, trovy konania si neuplatnila. 33. Dňom 01.07.2016 nadobudol účinnosť zákon č. 162/2015 Z.z. Správny súdny poriadok, ktorý v ustanovení § 491 ods. 1 upravuje, že ak nie je ďalej ustanovené inak, platí tento zákon aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. 34. Konanie v predmetnej veci bolo začaté dňa 23.06.2016. 35. Podľa § 492 ods. 1 Správneho súdneho poriadku - konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. 36. Konanie vo veci preskúmavania neprávoplatných rozhodnutí sociálnej poisťovne ústredia vo veciach dôchodkových dávok podľa ustanovení Občianskeho súdneho poriadku bolo predmetom konania podľa tretej hlavy piatej časti O.s.p.. Vzhľadom na ustanovenie §492 ods. 1 Správneho súdneho poriadku súd vo veci rozhodol podľa zákona č. 99/1963 Zb., teda Občianskeho súdneho poriadku. Poučenie: Proti tomuto rozsudku odvolanie nie je prípustné (§ 250s O.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2016:8016200486.1 (dáta aktuálne k 13. 11. 2026). Záväzné je znenie zverejnené súdom.




